Diari Oficial de la Generalitat Valenciana


Sumari del DOGV 5292, del 30-06-2006 (2006/7560)

ORDE de 19 de juny de 2006, del conseller de Justícia, Interior i Administracions Públiques, per la qual es delega la Conselleria d'Agricultura, Pesca i Alimentació per a determinades competències en matèria de personal.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5292

Data del DOGV
:   30-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7560


Data del document
:   19-06-2006

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Descriptors 

:   * delegació de poders
    * administració regional
    * competència administrativa

ORDE de 19 de juny de 2006, del conseller de Justícia, Interior i Administracions Públiques, per la qual es delega la Conselleria d'Agricultura, Pesca i Alimentació per a determinades competències en matèria de personal. [2006/7560]  
La recerca de la millora contínua en la prestació de serveis que desenvolupa l'administració del Consell de la Generalitat Valenciana i la necessitat de millorar l'atenció directa als ciutadans, porta a plantejar distints sistemes d'organització i gestió dirigits a satisfer els requeriments dels usuaris dels serveis públics.  
D'altra banda, l'experiència acumulada en la gestió de recursos humans ha de tindre en compte la singularitat que representa per a la gestió de la funció pública el supòsit concret de la prestació de serveis d'atenció directa a l'usuari, en què es requereix habilitar mecanismes per a la cobertura dels llocs, basats en principis d'agilitat en la gestió, eficàcia i, sobretot, immediatesa en la satisfacció de la demanda, i respectar, en tot cas, els principis constitucionals d'igualtat, mèrit, capacitat i publicitat.  
A la consecució d'aqueix objectiu va respondre la publicació de l'Orde de 21 de desembre de 2004, del conseller de Justícia i Administracions Públiques, per la qual es van delegar diversos òrgans de l'administració del Govern Valencià per a determinades atribucions, així com la de 4 d'octubre de 2005 del mateix òrgan, que delega les sotssecretaries de les conselleries de Cultura, Educació i Esport, i de Benestar Social, i la Direcció General del SERVEF per a les competències en matèria de personal.  
La dinàmica de treball específica del personal docent de l'Institut Politècnic Maritimopesquer del Mediterrani, i també la problemàtica que genera la cobertura dels llocs de treball d'inspecció pecuària dependents de la Conselleria d'Agricultura, Pesca i Alimentació, aconsellen ampliar els supòsits de delegació de competències.  
Per tant, i de conformitat amb el que preveu l'article 68 de la Llei 5/1983, de 30 de desembre, de Govern Valencià, en relació amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per tal d'aconseguir una major garantia d'agilitat i simplificació de tràmits en matèria de funció pública, en allò que fa referència a la provisió temporal de llocs de treball de l'administració del Govern Valencià,  
ORDENE  
Article 1. Delegació de competències  
Delegar la sotssecretaria de la Conselleria d'Agricultura, Pesca i Alimentació per als nomenament i cessament del personal funcionari interí i la contractació i cessament del personal laboral temporal, en els supòsits de nomenaments i contractacions que tinguen com a objecte la substitució de personal per incapacitat temporal, llicències per maternitat, llicències per matrimoni, llicències sense retribució, plans de vacances, permisos sindicals, atendre acumulacions de tasques o la realització d'una obra o la prestació d'un servei determinat, en llocs d'atenció directa, sempre que es tracte de:  
a) Personal docent de l'Institut Politècnic Maritimopesquer del Mediterrani, de la Conselleria d'Agricultura, Pesca i Alimentació.   
b) Personal de la Conselleria d'Agricultura, Pesca i Alimentació, en llocs de treball d'inspecció pecuària.  
Article 2. Borses d'ocupació específiques  
Amb l'exclusiva finalitat d'atendre les necessitats temporals en els llocs d'atenció directa detallats, i únicament en els supòsits així mateix assenyalats, es constituiran, respectant en tot cas els criteris establits en l'Orde de 17 de gener de 2006, de la Conselleria de Justícia, Interior i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià, borses d'ocupació específiques, i la seua gestió correspondrà a la Conselleria d'Agricultura, Pesca i Alimentació.  
Article 3. Comissions delegades  
Per al seguiment de la constitució i funcionament de les borses previstes en l'article anterior, la Comissió de Seguiment de les Borses d'Ocupació Temporal, prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, podrà acordar la creació de comissions delegades específiques, que hauran de sotmetre's en la seua actuació als criteris establits per la Comissió de Seguiment per a la formació i gestió de les borses.  
Article 4. Adopció de resolucions   
1. En totes les resolucions dictades en virtut de la present delegació, es farà constar expressament l'esmentada circumstància, i es consideraran dictades per l'òrgan delegatori, de conformitat amb el que estableixen l'article 68.6 de la Llei 5/1983, de 30 de desembre, de Govern Valencià, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.   
2. Així mateix, en els contractes laborals de duració determinada que es formalitzen en virtut de la delegació que es conté en aquesta orde, es farà constar expressament l'esmentada circumstància, i es consideraran formalitzats per l'òrgan delegatori.  
3. Les resolucions que es dicten, en virtut de la delegació conferida per aquesta orde, esgotaran la via administrativa, de conformitat amb el que estableixen els articles 13.4 i 109.c de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
4. La delegació de competències no serà obstacle perquè puga avocar-se el coneixement i la resolució de tots els assumptes que es consideren procedents, i podrà, així mateix, ser revocada en qualsevol moment, d'acord amb el que preveu l'article 68.5 de la Llei 5/1983, de Govern Valencià.  
DISPOSICIÓ TRANSITÒRIA  
Única   
En tant es constituïsquen les borses d'ocupació especifiques per atendre les necessitats temporals en llocs d'atenció directa, la Conselleria d'Agricultura, Pesca i Alimentació procedirà a cobrir dits llocs en els termes que acorde la Comissió de Seguiment de les Borses d'Ocupació Temporal, i hi caldrà respectar, en tot cas, els principis d'igualtat, mèrit, capacitat i publicitat, a què es refereix el paràgraf segon de l'article 5, de la Llei de Funció Pública Valenciana.  
DISPOSICIÓ FINAL  
Única. Entrada en vigor  
La present Orde entrarà en vigor l'endemà de la seua publicació en el Diari Oficial de la Generalitat.  
València, 19 de juny de 2006  
El conseller de Justícia, Interior i Administracions Públiques,  
MIGUEL PERALTA VIÑES